Ardenska ofanziva
Ardenska ofanziva (Bitka u Ardenima, Ardenska bitka) bila je njemačka ofanziva od 16. decembra 1944. do 25. januara 1945. Predstavlja posljednji pokušaj da se preokrene tok rata na Zapadnom frontu i posljednja je ozbiljna njemačka napadačka operacija u Drugom svjetskom ratu. Plan za Ardensku ofanzivu bio je u cijelosti zamisao Adolfa Hitlera. Još od ljetnih mjeseci 1944. nosio se mišlju da još jednom pređe u veliku, uspješnu ofanzivu jer bi jedna ratna pobjeda bila važan uvjet za moguće pregovore o završetku rata. Hitler je 22. oktobra 1944. pozvao pomoćnike načelnikâ Glavne komande Zapad i Armijske grupe B, generale Siegfrieda Westphala i Hansa Krebsa, u vrhovnu komandu da bi ih upoznao s predviđenom ofanzivom. Generali Gerd von Rundstedt i Walter Model smatrali su da je Hitler, s obzirom na raspoložive snage, postavio preambiciozan cilj. Dana 1. novembra 1944. načelnik Generalštaba Oružanih snaga general Alfred Jodl poslao je načelniku Glavne komande Zapad prvu naredbu za ofanzivu, koja je šifrirano nazvana "Wacht am Rhein", tj. "Straža na Rajni", kako se zvala stara njemačka himna. Cilj je bio da se uništi neprijatelj sjeverno od linije Antwerpen — Bruxelles — Bastogne. To je, ustvari, bio radikalan cilj ofanzive, tj. "veliki cilj". Model je pokušao razuvjeriti Hitlera upozoravajući na nerazmjer između postojećih snaga i cilja, pri čemu je naglasio savezničku nadmoć u zraku. Hitler je ostao neumoljiv. Donesena je odluka u korist "velikog cilja". Od početka septembra 1944. počele su sistematske pripreme za napad. Da bi se predviđenim jedinicama i vojnicima koji idu u napad ulilo samopouzdanje, divizije su dobile potpuno novu opremu. Hitler je početkom decembra odredio početak ofanzive za 10. decembar, ali ga je dvaput odgodio; 12. decembra definitivno je odredio 16. decembar za dan X, tj. dan početka napada. Tog dana kroz maglu je krenulo 14 njemačkih divizija prema nedovoljno zaposjednutim američkim linijama. Nisko nad zemljom valjali su se teški oblaci, tako da se kretanje njemačkih jedinica nije moglo vidjeti iz zraka. U sumrak 17. decembra tenkovi 6. SS oklopne armije već su ušli 40 km u Belgiju. Prekretnica u borbi u Ardenima bio je 26. decembar. Tog su dana kod Dinanta, nadomak rijeke Meuse, tenkovi američke 1. armije raspršili njemačke nade kad su spriječili njemačke jedinice da pređu preko rijeke. Hitler je 15. januara 1945. otišao u Berlin, a 20. januara povukao je 6. SS oklopnu armiju iz Ardena da bi je mogao angažovati protiv Crvene armije u bici kod Budimpešte jer je 12. januara počela velika sovjetska ofanziva u Poljskoj. Ardenska ofanziva tako je propala.